Google wil reklameborde nou só verpersoonlik | Netwerk24
Google wil reklameborde nou só verpersoonlik
10 Augustus 2018 16:31
Google werk aan tegnologie waarmee hy advertensieborde op openbare plekke soos treinstasies sal kan verpersoonlik.Foto: Unsplash
Asof dit nie reeds ongemaklik genoeg is dat Google weet jy is op soek na ’n nuwe haardroër nog voordat jy dit self besef nie, gaan die maatskappy eersdaags ook sy gebruikers se soekgeskiedenis op die internet inspan om reklameborde langs hoofweë en op openbare plekke te verpersoonlik.
Google voer tans gesprekke met belanghebbendes in Duitsland waar hy buitelug-advertensies by treinstasies, winkelsentrums en dies meer op die proef wil stel.
Dit sal uiteindelik aanleiding gee tot die uitbreiding van die diens na Amerika en Brittanje.
Dit beteken egter nie noodwendig dat ’n lewensgrootte advertensie met ’n onderbroekmodel gaan verskyn by jou naaste busstop net omdat jy gisteraand aanlyn na ’n nuwe paar Jockey’s gesoek het nie.
Wat dit wel beteken, is dat wanneer ’n groep sokkeraanhangers by ’n treinstasie voor ’n groot wedstryd opdaag, sal die advertensieborde byvoorbeeld bier adverteer. Hierdie borde sal weer Maandagoggende advertensies vir ’n BMW wys soos wat ryker en middelklas-pendelaars die stasie gebruik.
Omdat Google ook die slimfoonmark danksy sy Android-bedryfstelsel oorheers, sal die tegnologiereus ook mense se ligging kan volg.
Privaatheidswetgewing beteken Google sal waarskynlik nie persoonlike advertensies per individu kan wys nie, maar wel vir ’n groep mense volgens die betrokke omgewing se demografie.
Google ondersoek glo reeds sedert 2015 die moontlikheid om reklameborde te verpersoonlik. – Bloomberg, verwerk
Meer oor: Google | Advertensies | Reklame | Tegnologie
KYK: Samsung gaan nou ook dié koel goed maak
Naspers belê nog meer in Letgo
KYK: Galaxy Note 9 doodskoot vir slegte selfies
FOTO''S: St. Francisbaai verslae ná brandskade